
Om forfatteren

Ida Tufte Michelsen (f. 1987) er forfatter og journalist. Hun debuterte med Alma Freng og solfangerne i 2020, og fullførte serien med fjerde og siste bok om Alma Freng med Alma Freng og Skjebnerådet i 2023. Bøkene har fått strålende mottakelse og er solgt til en rekke land. Finn fem feil er hennes femte roman for barn.

Om boken

Finn bor i Himmelveien, en gate vest i Oslo der villaene har flere etasjer enn familiemedlemmer, og fasade betyr alt. Men en dag ringer politiet på døra og tar med seg pappa og alle pengene. Finn står igjen alene med en desperat mamma og storesøster Eple. For å få pappa hjem, må Finn begi seg inn Oslos kriminelle underverden. For hva er det pappa har gjort? Og hvem er det han kan stole på? Og kan de andre stole på Finn?

Finn fem feil er en morsom historie om fasade, ukloke valg og om å avsløre hva som egentlig betyr noe.

Jeg har ikke hatt mange kallenavn, men hele livet har folk kalt meg pappagutt. Noen har sagt det med et smil. Andre har ment det som en fornærmelse, men jeg har bare blitt glad.

Pappagutt, tenker jeg mens grusen knaser under føttene mine.

Pappas gutt. 

Hva betyr det nå?

«Finn», sier Daniel, og prøver nok en gang å stoppe meg. «Vi må komme oss ut av skogen! Det er farlig!»

«Nei», sier jeg. 

Daniel tar feil. Alle tar feil. 

Jeg kjenner pappa. 

Når stien stopper, ser jeg utover Sølvtjern. Og der er den. Tiger’n. Det er bare fire dager siden jeg sto der oppe, ytterst på tuppen av klippen. Da også – selvfølgelig – tenkte jeg på pappa. 

Pappagutt

Pappas gutt?

Fra Tiger’n er det 13 meter rett ned, og bare en smal stripe av Sølvtjern er dyp nok. Lander du feil i vannet, på grunna, går du rett i berget. Har du flaks, er det bare beina som knuser.

Men ikke tro du er heldig hvis du treffer dypet.

Selv et tjern kan ha hemmeligheter.

Og pappaer.

Det vet jeg nå. 

Fire dager tidligere:

Har du hørt om Himmelveien?

De fleste har det, nemlig. Himmelveien er gaten jeg bor i, på en høyde i utkanten av Oslo. Huset vårt har flere etasjer enn familiemedlemmer (vi er fire) og utsikt over hele byen nedenfor. Ja, i Himmelveien blir man vant til å se ned på folk.

Det er et deilig sted å bo: nok plass, nok mat, nok ting og klær til alle (i vår familie har vi så mange sokker at vi aldri vasker et eneste par). Men det er selvfølgelig saker og ting å bekymre seg for her også. Foreldrene våre er for eksempel redde for om noen skal drukne i svømmebassenget, falle ned den bratte steintrappa til vinkjelleren eller bli ranet av folk som kommer fra steder i byen hvor de har mindre plass/mat/ting/klær enn her. (Ikke alle får med seg god moral hjemmefra, som mamma pleier å si.)

Hyttene er en annen bekymring. Når man har så mange, er det vanskelig å rekke å besøke alle sammen. En av våre hytter, en liten, brun koie uten strøm og innlagt vann i skogen utenfor Oslo, besøker vi aldri. Men med hytta følger en nøkkel med rød hyssinghempe. Den åpner alle bommene i marka der biler egentlig ikke får kjøre. Andre må gå eller sykle hvis de skal være i skogen. Pappa og jeg kjører.

Hver helg det er varmt nok, sover pappa og jeg ute i skogen. Eller, hver helg det er varmt nok og når Eple, storesøsteren min, ikke har funnet på et eller annet hun kan sladre eller lyve om for å sabotere turen. Finn sparket meg, Finn ødela genseren min, Finn la en edderkopp i senga mi. Hun er aldri så glad som når mamma straffer meg ved å holde meg hjemme fra skogstur med pappa. Det er som om min glede, selv om den eksisterer langt unna, er plagsom for henne.

Du lurer sikkert på om søsteren min er en demon?

Jeg har lenge lurt på det samme.

Og etter samtalen rundt frokostbordet i dag er jeg sikker.

Rundt frokostbordet:

Sølvknivene glitrer i morgensola som kommer inn gjennom det store vinduet med utsikt over Himmelveien. Knivene er verdifullt arvegods som har gått fra generasjon til generasjon i over hundre år. Riktignok ikke i vår familie. Mamma kjøpte alt på auksjon da vi flytter fra Loskog til Himmelveien for fire år siden, men det er det ingen som trenger å vite. Arvegods er det uansett, og det er det som er viktig, sier mamma.

Pappa sitter i en lyseblå, nystrøket skjorte, delvis bak en tynn mur av avispapir ved enden av kjøkkenbordet. Håndbakene hans har svarte hår på den ene siden, fra lillefingeren til håndleddet (Jeg vil også ha hår på hendene når jeg blir voksen – svarte, tjukke hår som mener alvor.)

Eple sitter overfor meg, med et surt uttrykk i det bleke, lange fjeset. Eple er alltid sur. Hun er sur på meg. Hun er sur på pappa, Himmelveien, pengene, bassengene og de dyre klærne i lyse farger som mamma håpefullt legger på senga hennes hver morgen. Eple foretrekker brukte klær. Mamma er overbevist om at det er en fase.

Mamma avskyr brukte klær like mye som hun avskyr Loskog, billige kremer og nesa til datteren sin. Nesa til Eple er egentlig nesa til mamma, bare at mamma opererte bort sin med pengene hun tjente bak kassa på bensinstasjonen i Loskog da hun vokste opp. Nå må ikke du tenke at mamma er fæl som avskyr nesa til datteren sin. For det er det eneste hun avskyr med Eple. Dagen den opereres bort, på Eples 16-årsdag, kommer søsteren min til å bli perfekt (med unntak av de brukte klærne, så klart). Mens jeg, som har en helt grei nese, ifølge mamma, er det veldig mye annet gærent med. Ting det er vanskeligere å fikse.

Eple hevder selv at hun ikke trenger å operere nesa, men mamma er sikker på at hun også her vil ta til fornuft.

Mamma er en kvinne med mye energi og mye empati. Så mye empati, faktisk, at hun alltid finner noen å synes synd på. Denne morgenen er ikke et unntak.

«Jeg synes så synd på Susanne Grev», sukker mamma og tar en slurk av smoothien sin. Den blir laget kvelden før av hushjelpen (som ingen av oss husker navnet på lenger, og nå er det liksom for sent å spørre henne eller byrået hun kommer fra. Vi vil ikke gi inntrykk av at vi ikke bryr oss om sånne folk, heller).

«Det verst tenkelige har skjedd med Susanne», fortsetter mamma. «Mannen hennes har tapt masse penger, og nå må de selge den ene hytta. Kanskje også huset! Tenk det? Stakkars, stakkars Susanne. Hvor mye tror du huset er verdt, Gudmund?»

Pappa bretter ned avisen og drar hånden over den nybarberte, brede haken.

«Mindre enn vårt», sier han og blunker til meg.

«Det er ikke en konkurranse», sier Eple.

«Alt er en konkurranse, jenta mi», sier pappa. «Det er bare blakke tapere som mener noe annet.»

Pappa elsker å snakke sånn foran Eple. Der jeg foretrekker at folk er enig i det jeg sier, foretrekker pappa å være uenig.

«Du er kvalm», svarer Eple. «Ikke alle drømmer om rikdom. Det finnes veldig mange smarte mennesker som ønsker seg helt andre ting.»

«Rikdom gir frihet, trygghet og makt, Eple», sier pappa. «Du kan tro hva du vil, men det er alt mennesker ønsker seg.» Han tar en slurk kaffe. «Eller hva, Finn?»

Jeg nikker. Blikket til Eple får meg til å angre.

«Så overraskende at den lille pappagutten er enig», sier Eple. Hun vet jeg hater å bli kalt liten. «Når skal du få din egen personlighet, egentlig?»

«Kom igjen», sier jeg rolig, i et forsøk på å framstå upåvirket. «Det er umulig å ikke like å være rik, Eple. Du prøver bare å gjøre deg interessant.»

Hun mottar fornærmelsen min med et nedlatende smil.

«Det er sikkert nødvendig», legger jeg til, «når du er så stygg.»

Ikke min beste eller mest elegante fornærmelse, kanskje, men nå må jeg bare stå i det.

Mamma gisper.

«Finn, for en fæl ting å si!»

Det nytter ikke å fortelle mamma at det er like fælt av Eple å kalle meg liten. Hvis ikke fælere. Det handler om graden av sannhet. Hvor og hvordan det treffer. Eple er ikke stygg. De fleste mener hun er pen. (Æsj!) Men jeg er litt liten.

Eple stopper moren sin med hånden. Hun trenger ikke mammas hjelp til å forsvare seg. Det klarer hun helt fint på egen hånd. Hevn kommer min vei  til slutt, det gjør den alltid.

«Rikdom er et fengsel!» sier Eple. «Rike folk lever i gylne bur der det som er best for pengene deres er viktigere enn alt annet, til og med dem selv. Det er ikke frihet.» Eple ser på pappa nå, og det er noe rart i blikket hennes. «Eller hva?»

Jeg skjønner ikke hva hun mener. Pappa er stort sett alltid glad. Selv nå. I møte med kritikk hører han bare ikke etter. Sånt blir man lykkelig av.

«Er du lei av å bo i dette gylne buret, jenta mi?» spør pappa smilende. Det er et elskverdig og irriterende smil. «Da må du gjerne bli med Finn og meg ut i skogen i morgen?»

Jeg får smoothien i halsen. Ha med Eple ut i skogen? Jeg vil heller invitere med en mygg-familie.

«Vi skal ut til Smalvann og gjøre triks fra hoppetårnet», fortsetter pappa.

«Hoppetårnet?» spør Eple. Så er det hennes tur til å smile. Og det er noe i det smilet. Ondskap. «Men Finn prøvde seg fra hoppetårnet på Sørenga for noen uker siden», sier hun.

Jeg er i sjokk. Var Eple på Sørenga den dagen? Eller har hun snakket med noen?

«Alle gutta tok back flip», fortsetter Eple. Så kommer det: «Finn turte ikke.» Hun legger ansiktet i en sørgelig grimase. «Og det var bare fra tremeteren. Kanskje dere bare burde bli hjemme?»

Der var den. Hevnen.

Pappa retter seg opp og kikker på meg over den ene avissiden.

«Det er ikke sant», lyver jeg. «Jeg har tatt dobbel back flip fra høyere hoppetårn enn det.» Er man først i gang med å lyve, kan man like gjerne gjøre det ordentlig.

«Godt å høre», sier pappa og blunker til meg. «Er det én ting jeg har lært deg, så er det å ikke være feig. Det er viktig å tørre å kaste seg utfor her i livet. Leve med risiko.»

Feig er det verste du kan være, ifølge pappa. Det vet jeg. Og det vet Eple.

Hun himler med øynene.

«Kanskje for deg», sier hun.

«Og for Finn», sier pappa fornøyd.

«Saklig», sier Eple. «Han var den eneste som ikke turte.»

Hun reiser seg, innkasserer seieren med det samme onde smilet og går fra bordet. Mamma følger etter mens hun mumler:

«Ja, stakkars Susanne. Hva skal hun gjøre uten penger? Er ikke så mye som et intelligent hårstrå på det hodet der.»

Pappa bretter sammen avisen. Det er et dårlig tegn. Pappa bretter aldri sammen avisen før han skal dra på jobb.

«Den eneste?» spør han.

Det er noe i blikket hans som får det til å stikke ubehagelig i brystet.

«Nei», sier jeg, men det er for spakt. Han tror ikke på meg. Jeg kan se det på de klare blå øynene at han skjønner at jeg lyver.

Pappa tror jeg er feig.

